钦定古今图书集成/理学汇编/经籍典/第118卷 > 《书》
## 钦定古今图书集成/理学汇编/经籍典/第118卷 > 《书》

《尚书古文经》四十六卷。〈注〉为五十七篇。师古曰：“孔安
国《书序》云：‘凡五十九篇，为四十六卷。承诏作传，引序
各冠其篇首，定五十八篇’。”郑元《序赞》云：“后又亡其一
篇，故五十七。”

孔安国作传，值巫蛊不行，遂有张霸之徒，伪作《舜典》，汨作九共九篇，《大禹谟》《益稷》《五子之歌》《引征》《汤诰》《咸有一德》《典宝》《伊训》《肆命》《原命》《武成》《旅獒》《冏命》二十四篇，除“九” 共九篇，共为十六卷，盖亦略见百篇之序，故以伏生二十八篇者，复出《舜典》《益稷》《盘庚》二篇、《康王之诰》及《泰誓》，共为三十四篇，而伪作此二十四篇十六卷，附以求合于孔氏之“五十八篇” ，四十六卷之数。

张霸伪造《尚书》百两篇，而为纬者附之云：“孔子求。”

“书，得黄帝元孙帝魁之书，迄于秦穆公，凡三千二百四十篇，断远取近，定可以为世法者百二十篇，以百二篇为中候　。” 愚按，《尚书大传》《虞传》有“九共” 引《书》曰：“予辩下土，使民平平，使民无傲。” 《殷传》有帝，引《书》曰：“施章乃服，明上下。” 此伏生所传，必有所据。其张霸《伪书》，若郑康成引《引征》曰：“厥篚元黄，绍我周王” ，注《咸有一德》云：“伊陟臣扈曰。” 又注《典宝》引《伊训》云：“载孚在亳。” 又曰：“征是三朡。” 注《旅獒》云：“獒读曰豪，谓是酋豪之长。” 《三统历谱》引《伊训篇》曰：“惟太甲元年十有一月乙丑朔，伊尹祀于先王，诞资有牧。方明” 《武城篇》曰：“粤若来三月既死霸粤五日，咸刘商王。纣惟四月既旁生，霸粤六日庚戌，武王燎于周庙。翌日辛亥，祀于天位。粤五日乙卯，乃以庶国祀馘于周庙。” 《古文月采篇》曰：“三日曰朏。《毕命丰刑》曰：‘惟十有二年六月庚午，朏王命作策《丰刑》’。” 《王莽传》引《逸嘉禾篇》曰：“周公奉鬯立于阼阶，登赞曰：‘假王莅政，勤和天下’。” 康成云：“《武成》，《逸书》建武之际亡” ，谓彼伪武城也。又《逸篇》有册命霍侯之事，又似异于《丰刑》，皆妄作也。康成所谓“亡一篇” 者，即武城杜林于西州得漆书古文《尚书》一卷。

刘向《别录》云“五十八篇。”《艺文志》云：古文又多十六篇，篇即卷也，即是伪书。二十四篇，不见孔《传》，刘向、班固、刘歆、贾逵、马融、郑元之徒，皆不见真古文，而误以此为古文之书。庸生贾、马等惟传孔学。经文三十三篇，郑与三家同，以为古文。郑承其后所注，皆同贾、马之学，题曰《古文尚书篇》，与夏侯等同，而经字多异　。郑《序》以为虞、夏书二十篇，商书四十篇，周书四十篇。赞云“三科之条，五家之教”，是虞、夏同科也。百篇次第，孔、郑不同，孔依壁内篇次及《序》为文，郑依贾氏所奏《别录》为次。郑注《礼记》，遇引今《尚书》所有之文，皆曰“逸书。”桓谭《新论》云：“《古文尚书》旧有四十五卷，服虔、杜预亦不之见，注《左传》，乱其纪纲”，云“夏桀时，杜”又注《左传》“成允成功，念兹在兹，宁失不经辰，弗集于房。”《官占》：“唯先蔽志，惟彼陶唐，怨不在明。皇天无亲，民之所欲，大国畏其力，官师相规。”赵岐注《孟子》“天降下民，作之君，作之师，绥厥士女。汤一征，自葛始，丕显丕承。”韦昭注《国语》“众非元后。”何、戴、关、石、龢钧皆以为逸书。《孟子》引《太誓》曰：“我武惟扬。”赵岐谓古《尚书》百二十篇之时《太誓》也。王肃注书，始似窃见孔传注乱其纪纲，为夏太康时，晋郑冲以古文授苏愉，愉授梁柳，柳之内兄皇甫谧从柳得之，柳又以授臧曹，曹授梅赜，赜于前晋奏上其书，时已亡《舜典》一篇，范宁为解，时已不得，乃取王肃注《尧典》“慎徽五典”以下，分为《舜典》续之。齐姚方兴得于大航以献，曰“若稽古帝舜曰重华，协于帝”十二字，是“方兴”上孔氏传本无，或此下更有“濬哲文明”至“乃命以位”凡二十八字异。隋开皇二年，始得其篇，然后书大备。自武帝至隋开皇，凡六百七十馀年，然后五十八篇传学者。唐开元十四年，改《洪范》“无偏无颇”为“无偏无陂”，天宝三载，诏卫包改古文从今文。《释文序录》云：“今以孔氏为正，其《舜典》一篇，仍用王肃本。”薛氏曰：“唐明皇更以正隶改定，而俗儒承诏，文多踳駮。”〈注：〉《文选注》引《七略》曰：“《尚书》有青丝编目录。”后周郭忠恕定《古文尚书》并《释文》。本朝开宝五年别定《今文音义》，与古文并行。

《经》二十九篇。〈注〉《大小夏侯二家欧阳经》三十二卷师
古曰：“此二十九卷，伏生传授者，伏生口传二十八篇，
后得《泰誓》一篇。”

刘歆曰：《泰誓》后得博士集而读之。”《董仲舒》引“白鱼入于王舟，有火复于王屋，流为乌”；《郊祀志》引“正稽古，立功立事，可以永年，丕天之大律”；《毛诗笺》引“天将有立父母，民之有政有居”，《诗正义》引“师乃鼓噪，前歌后舞，格于上天下地，咸曰孜孜无怠。”又曰：“司马在前。”《周礼疏》引“周公曰：‘都，懋哉！予闻古先哲王之格言’。”“太子发拜手稽首。”《说苑》引“附下而罔上者死，附上而罔下者刑，与闻国政而无益于民者退，在上位而不能进贤者逐。”伏生无此篇，而书传有八百诸侯俱至孟津，白鱼入舟之事，与《泰誓》同。不知伏生先为此语，抑《泰誓》出后，后人加此语，未可知也。房宏等说：“宣帝本始元年，河内女子有坏老人屋，得古文《泰誓》三篇，《别录》云：“武帝末得于壁内献之与博士使读说之，数月皆起，传以教人，不得云宣帝时始出也。”郑康成《书论》有云：“民间得《泰誓》。”〈注：〉墨子引《泰誓》曰：“小人见奸巧乃闻，不言也，发罪钧。”

二十九篇是计卷，若计篇则三十四，去《泰誓》犹有三十一。伏生所传谓之今文，则欧阳、夏侯三家所传及蔡邕石经是也。《泰誓》非伏生所传，而《史记儒林传》云：“秦时焚书，伏生壁藏之。汉定，伏生求其书，亡数十篇，独得二十九篇。” 盖太史公当武帝时泰

誓已出而入伏生书内，故总言之。孔臧《与安国书》云：“曩虽为今学，亦多所不信，唯闻《尚书》二十八篇，取象二十八宿，谓为至然也。《河图》古文乃自百篇邪？” 此刘歆所谓以《尚书》为备。

《传》四十一篇。

“伏生作《尚书传》四十一篇，授张生，张生授欧阳生。”《隋志》云：“济南伏生之传，唯刘向父子所著《五行传》，是其本法，而又多乖戾。”《释文序》录：“《尚书大传》三卷，伏生作。郑康成注其序曰：‘伏生至孝文时，年且百岁，欧阳生、张生从学焉。伏生终后，数子各论所闻，以己意弥缝其间，而别作章句，又特撰其大义，因经属指，名之曰‘传’’。”刘子政校中书奏此《目录》凡四十一篇，康成诠次为八十三篇。今本四卷，首尾不伦。刘向《传赞》云：“《鸿范论》发明《大传》，著天人之应。”《唐志》又有《畅训》一卷，《大传》篇有九共帝告，以《西伯戡黎》为耆冏命为。命《费誓》为《肹誓》，《吕刑》为《甫刑》序又有《嘉禾揜诰》，今本阙。又引《盘庚》“若德明哉汤”，“任父”言卑应言；《酒诰》“王曰封，唯曰若圭璧”，皆古文所无。汉儒《五行传》，其原自《大传》，其流为灾异之说。吴氏曰：“马融、郑康成之学悉本伏生。”石林叶氏曰：“《大传》以天地人、四时为七政，谓金縢作于周公以后，何可尽据？”〈注〉《史记》以“平在朔”，《易》为“便在伏物”，《索隐》云：据《大传》，《周礼疏》云：《白虎通》引《尚书大传》云“拊革装以穅。”今书传亡者，在《无逸》中。

《欧阳章句》十一篇，《大小夏侯章句》二十九卷，《大小夏
侯解故》二十九篇，《欧阳说义》二篇。

初，书唯有欧阳，孝宣世立大小夏侯。《七录》云：“三家至西晋并亡。” 其说间见于《义疏》。叶氏曰：“自汉讫西晋，言书惟祖欧阳氏。” 郑康成云：“‘欧阳氏失其本义’。《郊祀志》引欧阳、大小夏侯三家说六宗，皆曰：‘上不及天，下不及坠，旁不及四，方在六者之间，助阴阳变化，实一而名六’。” 《后汉？舆服志》：“永平二年，乘舆服从欧阳氏说，公卿以下” 从大小夏侯氏说。桓荣习《欧阳尚书》，受朱普学，《章句》四十万言，浮辞繁长，多过其实。及荣入授显宗，减为二十三万言，子郁复删省，定成十二万言。夏侯胜从欧阳氏问，建自师事胜及欧阳高左右采获，又从五经诸儒问与《尚书》相出入者，牵引以次章句，然则大小夏侯皆欧阳之学。

刘向“《五行传记》十一卷。”

本传曰：“《洪范五行传》论。”〈注：〉本伏生《大传》云：“维王后元祀帝，令大禹步于上帝。”　沈约曰：“伏生创纪《大传》，五行之体始详。刘向广演《洪范》，休咎之文益备。”欧阳氏曰：“箕子陈《洪范》，条其事为九类，别其说为九章。”考其说，不相附属，向为《五行传》，乃取五事、皇极、庶征附于五行，以为八事皆属五行欤，则至于八政、五纪、三德、稽疑、福、极之类，又不能附至，俾《洪范》之书失其伦理，所谓旁引曲取而迁就其说也。然自汉以来未有非之者。又“祥眚”“祸痾”之说，自其数术之学〈注〉向治《穀梁》，数其祸福，傅以《洪范》。子歆治《左氏》，言《五行传》，颇不同。

《隋志》：“《洪范五行传论》十一卷，刘向注。” 《郎𫖮传》引《尚书洪范记》曰：“月行中道，移节应期，德厚受福，重华留之。”

许商《五行传记》一篇。

夏侯始昌推《五行传》传族子胜，下及许商，其传与刘向同。《儒林传》：“商善为算，著《五行论》。”〈注：〉夏侯胜曰：“天久阴而不雨，臣下有谋上者。对。言在《鸿范传》。”

《周书》七十一篇。〈注〉《周史记》。师古曰：“刘向云。周时诰誓。”

号，令也。盖孔子所论百篇之馀也，今之存者四十五篇矣。

刘知几《史通》曰：“《周书》与《尚书》相类，即孔氏刊约，百篇之外，凡为七十一章，上自《文》《武》，下终《灵》《景》，其有典雅高义，亦有浅末常说，殆似后之好事者所增益也。至若职方之言，与《周官》无异，时训之说，比《月令》多同。斯百王之正书，五经之别录。”《隋志杂史》有《周书》十卷，今本凡七十篇，始于《度训》，终于《器服》。晋孔晁注《隋》《唐志》，皆云“得之晋太康中，汲郡魏安釐王冢。”〈注：〉《晋纪》：“咸宁五年十月，得竹简古书。”

然刘向、班固所录，并著《周书》，而司马迁《史记》武王克殷事与此合。郑康成注《周礼》《仪礼》引王会、许叔重《说文》亦引《逸周书》；马融注《论语》引《周书》《月令》有更火之文，岂汉世已入中秘，其后稍隐邪？今篇目比汉，但阙其一，系之《汲冢》，失其本矣。杜预注《左传》，“辔之柔矣”，谓逸《诗》见《周书》，而《狼瞫》所称《周志》，“勇则害上，不登于明堂”，其语今见篇中。千里百县，县有四郡，又引以为“上大夫受县”之注。〈注：〉预注《左传》既讫，汲冢书始出，见后序。

《吕氏春秋》引“民善之则畜也，不善则仇也。” 《楚世家》引“欲起无先。” 苏秦引“绵绵不绝，蔓蔓奈何。” 《蒙恬传》引“必参而伍之。” 《萧何引》“天予不取，反受其咎。” 《主父》

偃引“安危在出令，存亡在所用”，《谷永》引“记功忘过宜为君”，《王商传》引“以左道事君者诛”，《杨赐》引“天子见怪则修德”，《说苑》引“前车覆后车”，《戒墨子》引“国无三年之食非其国”，《淮南子》引“掩雉不得更顺其风，上言者常，下言者权”，《战国策》引魏任章“将欲败之，必姑辅之，将欲取之，必姑与之”，《货殖传》引“农不出则乏食，工不出”则乏用，商不出则三宝绝。《说文》引朕实不明以《伯父书正义》引《月令》云：“三日粤朏。”《张衡集》引“乃命少皞清”，皆曰：“《周书》今文有无其语者，岂在逸篇乎？”书多驳辞，宜孔子所不取。抑战国之士私相缀续，托周为名，孔子亦未必见也。唐大衍历议曰：“七十二候，原于周公时训。《月令》虽颇有增益，然先后之次则同。”〈注〉《谥法》，即此书第五十四篇也。若《周史记》之名，太史公谓孔子西观周室，论《史记》旧闻。又谓周太史伯阳读《史记》，孔子读《史记》，至楚复陈。又曰：“《史记》独藏周室”，而说《公羊》者，以为孔子制《春秋》之义，使子夏等十四人求周《史记》，得百二十国宝书。薛氏曰：“先王之制，诸侯无史，外史掌四方之志，而职于太史。”止斋陈氏曰：“古者诸侯无私史，有邦国之志，小史掌之，而藏周室。鲁人所谓‘周人御书’”，晋人所谓“辛有之二子董之”，于是有《董史》是也。〈注〉秦宓曰：“《书》非《史记周图》，仲尼不采。”墨子曰：“吾见《百国春秋》。”

《议奏》四十二篇。〈注〉宣帝时《石渠论》。韦昭曰：“阁名也，于
此论书。”

论《石渠》者，欧阳地，馀林尊、周堪，张山拊、《假仓》。

河出图，雒出《书》。

成王之末，《河图》尚在。邵子曰：“圆者，《河图》之数；方者，《洛书》之文。”朱文公曰：“《河图》与《易》之天一至地十者，合而载天地五十有五之数，《易》之所自出也。《洛书》与《洪范》之初一至次九者，合而具九畴之数，《洪范》之所自出也。世传一至九数者为《河图》，一至十数者为《洛书》，正是反而置之。”〈注：〉朱震、张行成皆以九为《河图》，十为《洛书》。震本刘牧，行成本邵子。鹤山魏氏曰：“戴九履一之图，其象圆，五行生成之图，其象方。是九圆而十方也。”安知邵子不以九为图，十为书乎？朱子虽力攻刘氏，而犹曰：“《易》《范》之数相表里”，为可疑。又曰：“安知图之不为书，书之不为图？”是朱子尚有疑于此也。

《大戴礼明堂篇》。有“二九四七五。三六一八”之语。郑氏注云。〈注：〉按：《北史大戴礼》乃后魏卢辩注，今本云“郑氏注”，误也。

“法龟文” ，则汉人固以九数为《洛书》矣。苏氏曰：“《河图》《洛书》著于《易》，见于《论语》，今学者或疑焉。山川出图书，有时而然，魏晋之间，张掖出石图，文字粲然，时无圣人，莫识其意尔。”

孔子篹焉，上断于尧，下讫于秦，凡百篇，而为之《序》，言
其作意。

《书序》古文本自为一篇，在百篇之后。刘歆曰：“孔子修《易》序《书》。” 朱文公曰：“《书小序》非孔子作，或颇与《经》不合。” 《序》云：“《书序》，序所以为作者之意，未尝以为孔子所作。至刘歆、班固始以为孔子所作。” 五峰胡氏曰：“《康诰》盖武王命康叔之辞，不得不舍《书序》而从《经》史。” 林氏曰：“《序》乃历代史官相传，以为书之总目，犹《诗》之有《小序》” 也。吴氏曰：“《先序》者，孔子之序，犹《诗》之大序也。《再序》者，当时之序，犹《诗》之小序也。”

《古文尚书》者，出孔子壁中。

注“师古曰：《家语》孔腾藏《尚书》《孝经》《论语》于夫子旧堂壁中。《汉纪尹敏传》云‘孔鲋所藏’。” 二说不同。《决疑》曰：“《隋志》云‘武帝时，鲁恭王坏孔子宅，得其末孙惠所藏之书，皆古文也。《史通》亦以为孔惠所藏，则又非师古所引二人者矣’。”

《酒诰》脱简一。

扬子曰：“昔之说《书》者，序以百，而《酒诰》之篇俄空焉。今亡夫。” 伏生大传《酒诰》曰：“王曰封，唯曰若圭璧。” 其脱简之文与。

文字异者，七百有馀。

欧阳、夏侯之学不传，无所考，以《古文》考之。〈吕大防得《古文》于宋敏求、毛钦臣。〉如《嬴》内：〈国语〉放勋，中。伯。酓丝：〈史记〉乃擭。〈周礼注〉《大》。《卨》。《南》“伪揖五瑞，楙迁传纳。”《木泲》可，厥棐惟甾，盟猪夏秋瑶。内戛服服，田力啬，思曰睿畏用《六极》。〈汉书〉𣳻，《咎繇》“平。”《东》作“刚而。”五品不愻：畎浍距川，若丹朱奡。《三苗鸟兽》〈一作〉《髦》。〈一作〉以记之，草木蔪苞。咨譒告，惟箘《辂枯》。《山雝州》坶野相时。民若颠木之有。《枿》。〈一作〉我兴受其。《西伯戡》。“使百工敻求得之。”傅岩至于㛀妇。上不“于《凶德》。”我之不无有作。曰：《圛》〈圛者色泽光明〉曰“贞。”〈缺二字〉夏氏之民。《叨》有疾不悆，焯见三有俊，心在受德，忞王三宿，三祭三。《粊誓》。猗无他技，大命不？一人冕执《鈗，维》《有稽》。《惟其》𢾖丹雘𢧵𢧵，善诵言璪火。《米旁逑孱》功教育子

〈说文〉皆与古文合。“《度西》曰柳谷，于蕃时雍，辩秩东作”，“辩秩南伪，敬致，日末寅，饯入日，辩秩西成”，“辩在朔，易，日短宅嵎夷稘三百有六旬，顾畏于民嵒。”〈说文多言也〉《舜》“让于德不台”，“《朱斨》柏誉有能俾。”“惟刑之谧哉！”修五礼五乐。黎民祖饥亡敖佚，欲有国。一日二日，万机，五刑五庸哉，茂哉，茂哉！禹拜谠言，敬授民时，还瑞于群后。鄙德沗帝位，歌咏言，声依咏归，假于祖祢，用特𧵍迁，有无化居鲜食根，食天功，人其代之。予欲闻六律、五声、八音、七始咏〈一作采政忽一作来始渭〉《辩章》百姓。〈一作便〉知人则悊，五流有度，夤浅纳日，母旷庶官。放勋乃殂，钦明文思，晏晏旁施，象刑维明，堋淫于家。沇州海濒，广潟荥播既都，民降丘宅。土均于江海，二百里任邦。毋若丹朱，敖天开劋。〈一作摷〉“绝其命，予则奴。”戮女作，女鸠女房，毋若火始庸庸若矢之有志。今汝懖懖若药，不眄眩说，筑傅险之野，有蜚雉登鼎耳而雊自清，人自献于先王，惟先假王正厥事，天既付命正厥德，庶艸繁橆叶疑，彝伦攸。毋侮矜寡，而畏高明。不党不偏，王道平平。不偏不党，王道荡荡。“用五纪，飨用五福，羞用五事，艾用三德，艾时阳若悊，时奥若舒，恒奥若露，恒风若鲧，垔洪水。”三人议，则从二人之言：曰雨，曰济，曰圛，曰蟊，曰克，西旅献豪，是有负子之责于天。我旧云：“孩子民仪有十夫，惟乃丕显考文王，克明俊德。克明明德，只只畏畏，显民戴璧秉圭，群饮女无失，不敢僭上帝命。尔不克远省，在夏后”之诇，维丙午，蠢皇天既附中国民知我国有呰辨来来，示予卜休恒吉。乃女其悉自学功，高宗梁暗，三年不言。〈一作凉阴〉毋逸以万民，惟正之共。毋淫于酒，毋逸于游田。不御克奔，乃惟孺子。攽越，惟有胥赋。小大多政，则克度之。克犹绎之。申劝宁王之德：“武王惟赗，勿以譣人。文王作孝作敬。公毋困我哉生霸恫。矜乃身，乃用其妇人之言。尚狟狟，作《馈禾常》。”常任哲，民惟刑。〈一作悊〉“我嗣事”子孙大。不克共上下，遏失前人光。在家不知命不易。天应棐谌，乃亡队命，用劢相我邦家。天棐谌辞，凭玉几毕力。赏罚兹道，能念予一人。王乃洮沫水，我有于西，敢翼殷命，作《贿息》谨之命。“王耄荒，度作详刑，以诘四方刑罚，时轻时重，罚惩非死，佞极于病，报以庶訧。天齐乎人，俾我一日爰制百姓，于刑之衷，其审核之，告汝详刑，惟法惟求，上刑挟轻，下刑挟重，其罚百率。即我御事，罔克耆寿。”迪一人，使四方若卜筮陈宗，《赤刀》《鲜誓》。〈一作朕〉“峙乃糇粮。”《黄发》之言，则无所愆。维𬣡𬣡善靖言。俾君子易。怠善遍言。〈以谝为遍〉汉世诸儒所引异字，此其略也。蔡邕所书《石经》“女毋翕侮成人，度尔口。安定厥国，兴降不永。”〈崇降弗祥〉女比犹念以相从，各翕中勗，建大命。厥遗任父母弟，不迪，曰陈其五行，毋偏毋党，有年于兹雒，乃劮乃宪，既延。〈乃逸乃谚既诞〉天命自亮，以民祇惧。肆高宗之飨国百年，怀保小人。惠于矜寡，毋劮于游田。母兄曰：“今日”〈无皇〉人乃训变正刑，则兄曰“敬德”，但以前人之微言是罔。显哉！厥世鲜光。〈耿光〉黼衣。〈扆〉此残碑存于今者也。若《左传》引“圣有谟勋茂不茂”，引《五子之歌》，衍“师彼天常”四字，又引《康诰》曰：“父子兄弟，罪不相及。”今无此语。〈惟命不于常注云康诰今亦无〉《礼记》引《兑命》：“敬孙务时敏，民立而正，事纯而祭祀，是为不敬。”《尹告》：“惟尹躬及汤君。”《雅》：“夏日暑雨，小民惟曰怨。资冬祁寒，小民亦惟曰怨。”又引《太甲》曰：“民非后无，能胥以宁。”《高宗》云：“三年其惟不言，言乃讙。”《甫刑》曰：“苗民匪用命，播刑之不迪。”《帝典》曰：“克明峻德。”又以割申劝宁王之德，为周田观文王之德。〈注今博士读为厥乱劝宁王之德古文似近之〉引《庶言》同，而无“则绎”二字。《尹吉》曰：“惟尹躬天，见于西邑夏。”〈尹吉亦尹诰也〉〈天当为先〉《国语》引“民可近也，而不可上也，惠于小民，唯政之恭”，又引《汤誓》曰：“余一人有罪，无以万夫”，《孟子》引“天诛造攻自牧宫，有攸不为臣”，“东征绥厥士女，无畏宁尔也，非敌百姓也，惟曰其助上帝，宠之四方，有罪无罪，惟我在”，“凡民罔不憝，自作孽，不可活”，《墨子》引《吕刑》“群后之肆虐在下，明明不常，三后成功，维假于民。”皆文字之异者。至于《荀子》引《中蘬》之言，“诸侯自为得师者王，得友者霸，得疑者存，自为谋而莫己若者亡”，又引《康诰》“弘覆乎天，惟文王敬忌一人以择”，先儒以为缪妄，又引《道经》曰：“人心之危，道心之微。”《书》曰：“从命而不拂，微谏而不倦，为上则明，为下则逊。”注以为伊训，今无此语。又引舜曰：“维予从欲而治。”后汉刘陶推三家《尚书》及古文是正文字十百馀事，名曰《中文尚书》。贾逵撰欧阳、大小夏侯《尚书》古文同异，集为三卷。〈十百二字疑误〉

《书》者，古之号令。

艾轩林氏曰：“古者言为《尚书》，事为《春秋》，盖以左右二史分掌之。秦置尚书于禁中以通章奏，汉之诏命在尚书，以《尚书》主王言，故秦、汉因是名官。先儒以为上古之书则失之。《七略》曰：‘尚书直言也’。”

《圣作》则“慎始而敬终。终以不困，命以伯禽。”《唐诰》皆策命篇名。〈《左传》。〉先其算命。〈汉书〉维高宗，报上甲微。〈孔丛子〉太社唯松，东社唯柏，南社唯梓，西社唯栗，北社唯槐，厥兆天子爵。〈白虎通〉不及贡，以政接于有庳。〈孟子〉恃德者昌，恃力者亡。〈史记〉吴氏曰：自汉而下，书之逸者已不复见，虽间出，既所未读，必不能知其为书。如所谓“先其算命”，“高宗报上甲，微不及贡，以政接于有庳”之类。先儒指以为逸书，世方知之，不然，孰知其为书也。

### 宋马端临文献通考